ሚኒስቴሩ ከማዕድናት 231 ሚሊየን ዶላር ማግኘቱን ገለጸ
ከሀገራችን ወደ ውጭ ገበያ ከተላኩት ጠጣር ማዕድናት 231 ሚሊየን ዶላር ማግኘቱን የማዕድን፣ ነዳጅና ተፈጥሮ ጋዝ ሚኒስቴር አስታወቀ፡፡የሚኒስቴሩ ከፍተኛ የሕዝብ ግንኙነት ባለሙያ አቶ ኪሮስ አለማየሁ ከዋልታ ጋር ባደረጉት ቆይታ እንደገለጹት፤ በበጀት ዓመቱ ወደ 6 ቶን የሚጠጋ የጠጣር ማዕድን ወደ ዓለም አቀፉ ገበያ በመላክ 231 ሚሊየን ዶላር ማግኘት ተችሏል፡፡ከተገኘው ገቢ 90 በመቶ የተገኘው ከወርቅ እንደሆነም ነው የገለጹት ፡፡በማዕድን ማውጣትና ሽያጭ ላይ የተሰማሩ ኩባንያዎችና በባሕላዊ መልኩ የተመረተ  ከ5 ሺህ 969 ኪሎግራም በላይ ጠጣር ማዕድን ወደ ውጭ ገበያ የቀረበ መሆኑን አስታውቀዋል፡፡ይህ ዓምና ከተገኘው 309 ሚሊየን ዶላር ጋ ሲነጻጸር የዘንድሮው በ78 ሚሊየን ዶላር ያነሰ መሆኑን ገልጸዋል ፡፡ለገቢው መቀነስም አደረጃጀቱ እንደ ሌሎች ዘርፎች እስከወረዳ ድረስ አለመውረዱ፣ ለአሰራር ምቹ አለመሆኑ፣ የብሔራዊ ባንክ የቅበላ አቅም ከ150 ግራም ወርቅ በላይ መሆኑ እና የጥቁር ገበያ መስፋፋት በምክንያትነት ጠቅሰዋል ፡፡ዘርፉ በበጀት ዓመቱ ለ171 ሺህ ዜጎች የሥራ እድል እንደፈጠረም ጠቁመዋል ፡፡ከዚህ አሃዝ ውስጥ 4ሺህ 29 ያህሉ በዘርፉ ኢንቨስትመንት ላይ የተሰማሩ ባለሐብቶች የተፈጠረ የስራ ዕድል እንደሆነም አመልክተዋል ፡፡ከማዕድናቱ የሚገኘው ገቢ ይበልጥ ለማጠናከር ጥረት እየተደረገ መሆኑን አስረድተዋል፡፡እንደ አቶ ኪሮስ ማብራሪያ ከ2003 እስከ 2009 ዓመተ ምህረት ጠጣር ማዕድናትን ወደ ዓለም አቀፉ ገበያ በማቅረብ ከ1 ነጥብ 93 ቢሊየን ዶላር ማግኘት ተችሏል ፡፡